
Ολοκληρώθηκε το εργαστήρι με θέμα Χτίζοντας τη σωματική,
ψυχική και πνευματική μας Υγεία στην Κοινο_Τοπία
Με επιτυχία ολοκληρώθηκε το εργαστήρι με θέμα: Χτίζοντας τη σωματική, ψυχική και πνευματική μας Υγεία που πραγματοποιήθηκε από την Εταιρεία Κοινωνικής Δράσης και Πολιτισμού ΚΟΙΝΟ_ΤΟΠΙΑ www.koinotopia.gr το οποίο ξεκίνησε τον Οκτώβριο του 2017 στα πλαίσια των δραστηριοτήτων της οργάνωσης για την Προαγωγή της Υγείας και της Ποιότητας της ζωής ως συνέχεια των σχετικών δράσεων της τελευταίας τριετίας. Το εργαστήρι που περιλάμβανε 2 κύκλους των 4 συναντήσεων ο καθένας και 2 παράλληλες εκδηλώσεις στις οποίες προσεγγίστηκαν θέματα με συνεργάτες αντίστοιχου γνωστικού αντικειμένου πραγματοποιήθηκε υπό την ευθύνη της Γενικής Ιατρού, Βελονίστριας και Φυσικοπαθολόγου Βηθλεέμ Φακίδου στελέχους και εθελόντριας της οργάνωσης.
Θέματα όπως, η ένταξη της άσκησης στην καθημερινότητά μας, η διατροφή, οι συμπληρωματικές θεραπείες, η χρήση σκευασμάτων της βιομηχανίας φαρμάκων, η ξεκούραση, το στρες, οι εντάσεις και η ψυχολογική μας κατάσταση, η ομοιοπαθητική, η πρόληψη ατυχημάτων, οι καλές και κακές μας συνήθειες, η ατομική υγιεινή και πολλά άλλα εθίγησαν κατά τη διάρκεια των συναντήσεων.  

Η Βηθλεέμ Φακίδου, γενική Ιατρός, Βελονίστρια, με σπουδές στη Φυσικοπαθολογία και Υγιεινή Διατροφή, καρποχορτοφάγος, στις παρουσιάσεις της έθιξε τα θέματα κυρίως της διατροφής και της σχέσης που αυτή έχει με τη διατήρηση της καλής μας υγείας.
Η Μαρία Τσενίκογλου, καθηγήτρια Φυσικής Αγωγής, personal training, απόφοιτος ιδιωτικών σχολών του fitness, με ειδίκευση στο pilates (τεχνική βελτίωσης) παρουσίασε το θέμα ‘‘Η άσκηση στη ζωή μας’’ με ένα ιδιαίτερα ελκυστικό τρόπο που μπορούν να εφαρμόσουν όλοι οι πολίτες ανάλογα της ηλικίας τους και άλλων προσωπικών παραμέτρων.

Η Ειρήνη Βολακάκη, εκπαιδευτικός, Σύμβουλος επαγγελματικού προσανατολισμού και αυτοεκτίμησης παρουσίασε το θέμα ‘‘Ψυχική υγεία, αυτογνωσία και αυτοεκτίμηση’’ με μια άκρως κατανοητή προσέγγιση του τρόπου που σκεφτόμαστε και που δημιουργούνται τα συναισθήματά μας μέσω απλών καθημερινών παραδειγμάτων καθώς και τρόπους θετικού προσανατολισμού όλου αυτού του μηχανισμού.
Η Δήμητρα Τσατσούρη, συμπληρωματική θεραπεύτρια, ρεφλεξολόγος στην παρουσίαση της για το σιάτσου, την ολιστική μάλαξη και την ρεφλεξολογία αναφέρθηκε στη βοήθεια που προσφέρουν αυτές οι μέθοδοι θεραπείες στην ενεργοποίηση και εξισορρόπηση της αυτοθεραπευτικής διαδικασίας του οργανισμού με αποτέλεσμα τη βελτίωση της υγείας και της ποιότητας ζωής.

Ο Νίκος Φαφέσας, εκπρόσωπος της V for vegan αναφέρθηκε στο πόσο θετικά επιδρούν στο σώμα μας το νερό, τα ένζυμα, η χλωροφύλλη και τα μεταλλικά άλατα που εμπεριέχονται στους χυμούς. Τέλος καταδείχθηκε πως οι χυμοί λειτουργούν ως πρόληψη για τη σωματική και πνευματική μας ευεξία όταν τους εντάσσουμε στην καθημερινή μας διατροφή.
Όλοι οι προαναφερόμενοι συντελεστές με προεξάρχουσα τη συντονίστρια Β. Φακίδου οι οποίοι ανιδιοτελώς και με μεγάλο ενθουσιασμό προσέφεραν τις γνώσεις τους και το χρόνο τους στην επιτυχία του εγχειρήματος της Κοινο_Τοπίας άφησαν τις καλύτερες εντυπώσεις στους συμμετέχοντες και μια παρακαταθήκη δημιουργίας κουλτούρας για το Ευ Ζην, δηλαδή την επίτευξη σωματικής και ψυχικής υγείας. 

Ο 2ος κύκλος της περιόδου 2017-18 έκλεισε με την παρουσίαση της ταινίας τεκμηρίωσης ‘‘Πηρούνια ενάντια Μαχαιριών’’ η οποία προσέγγισε το θέμα της διατροφής ως ενός καθοριστικού παράγοντα για την υγεία μας.

